作者:貫休
標題:古塞下曲七首
內容:下營依遁甲，分帥把河隍。地使人心惡，風吹旗焰荒。搜山得探卒，放火獵黃羊。唯有南飛雁，聲聲斷客腸。歸去是何年，山連邏逤川。蒼黃曾戰地，空闊養雕天。旗插蒸沙堡，槍擔卓槊泉。蕭條寒日落，號令徹窮邊。虜寇日相持，如龍馬不肥。突圍金甲破，趁賊鐵槍飛。漢月堂堂上，胡雲慘慘微。黃河冰已合，猶未送征衣。南北惟堪恨，東西實可嗟。常飛侵夏雪，何處有人家。風刮陰山薄，河推大岸斜。只應寒夜夢，時見故園花。不是將軍勇，胡兵豈易當。雨曾淋火陣，箭又中金瘡。鐵嶺全無土，豺群亦有狼。因思無戰日，天子是陶唐。榆葉飄蕭盡，關防烽寨重。寒來知馬疾，戰後覺人兇。燒逐飛蓬死，沙生毒霧濃。誰能奏明主，功業已堪封。萬戰千徵地，蒼茫古塞門。陰兵為客祟，惡酒發刀痕。風落昆侖石，河崩苜蓿根。將軍更移帳，日日近西蕃。